b'\n_START_ARTICLE_\nKalfaret\n_START_PARAGRAPH_\nKalfaret er et str\xc3\xb8k i Bergen i Bergenhus bydel, like s\xc3\xb8r\xc3\xb8st for byens sentrum, som ble bebygget ved begynnelsen av det 20. \xc3\xa5rhundre. Str\xc3\xb8ket l\xc3\xa5 p\xc3\xa5 den tiden i utkanten av byen, og her bygget overklassen sine boliger. Store deler av den opprinnelige bebyggelsen er i dag bevart. Hansa bryggeri holdt opprinnelig til p\xc3\xa5 Kalfaret, men produksjonen ble fra 1980-\xc3\xa5rene gradvis flyttet til Kokstad. Hansa har opprettet Mikrobryggeri, bryggerimuseum og selskapslokale i deler av de gamle bryggerilokalene. Resten er i dag erstattet av det nyoppf\xc3\xb8rte leilighetsanlegget Hansaparken. Assistentkirkeg\xc3\xa5rden, Pleiestiftelsen for spedalske, Bergen byarkiv, Lyststedet Bellevue og deler av Fjellveien ligger ogs\xc3\xa5 i str\xc3\xb8ket, som inkluderer hele Fjellsiden s\xc3\xb8r for Forskj\xc3\xb8nnelsen. Hovedveiene i str\xc3\xb8ket er Kalfarveien, Kalvedalsveien, Fjellveien og Ole Irgens vei._NEWLINE_I middelalderen ble stedet hvor Sankt Jacobs kirkeg\xc3\xa5rd ligger kalt \xc2\xabJerusalem\xc2\xbb. Herfra og opp til Kalfartoppen skal det v\xc3\xa6re 1200 skritt, det samme som lengden p\xc3\xa5 Via Dolorosa (Smertens vei) og avstanden fra Jerusalem til Golgata. Gjentagelsen av Kristi vandring med korset oppover til toppen av Calvarieberget er antatt \xc3\xa5 ha gitt navn til Kalfaret. \xc2\xabCalvaria\xc2\xbb er det latinske navnet p\xc3\xa5 Golgata (hodeskalle). Kalfartoppen ble i middelalderen brukt som samlingssted for langfredagsprosesjonen. Navnet har ogs\xc3\xa5 v\xc3\xa6rt tolket som Kalvefaret, dvs. stien der kalver ble f\xc3\xb8rt til byen for \xc3\xa5 selges._NEWLINE_Kalfaret ble innlemmet i Bergen i 1877, og str\xc3\xb8ksgrensen f\xc3\xb8lger bygrensen fra f\xc3\xb8r 1877 fra Nordre Starefossen ned til Kalfarveien. Grensen vil da krysse Kalfarveien ca. 260 meter s\xc3\xb8r for Stadsporten, f\xc3\xb8lger s\xc3\xa5 Kalfarveiens \xc3\xb8stre side forbi Stadsporten til Hospitalsengen, ned langs Jernbanebakken, s\xc3\xa5 s\xc3\xb8rover langs Store Lungeg\xc3\xa5rdsvannets opprinnelige strandlinje til Krossbru i Nubben, f\xc3\xb8lger s\xc3\xa5 bygrensen fra 1877 opp til Fl\xc3\xb8yfjellet, og tilbake til utgangspunktet. Kalfaret grenser dermed til str\xc3\xb8kene Skansen, Fjellet og Marken i nord, til omr\xc3\xa5det (ikke bydelen) \xc3\x85rstad i s\xc3\xb8r, til Fl\xc3\xb8yfjellet i \xc3\xb8st og til Store Lungeg\xc3\xa5rdsvannet i vest._NEWLINE_Kalfaret omfatter grunnkretsene Starefossen, Kalfarlien, Seiersbjerget, Bellevue, Ole Irgens vei og Nystuen med til sammen 2\xc2\xa0447 innbyggere 1. januar 2014 og et samlet areal p\xc3\xa5 0,73\xc2\xa0km\xc2\xb2. I tillegg ligger deler av grunnkretsen Jernbanen innenfor str\xc3\xb8kets grenser.'